ઢળતી સાંજથી નવા વર્ષની ઉજવણી માટે ખાસ કરીને યુવાઓમાં થનગનાટ અને અનેરો ઉત્સાહ જોવા મળતો હતો. મોટાભાગની પાર્ટીઓમાં રાતના ૮ વાગ્યાનો સમય હોવા છતાંયે રાતના ૧૦ બાદ જ પાર્ટીઓમાં રંગત જામી હતી. હોટલ- ક્લબોમાં આ વખતે રંગબેરંગી લાઇટો, ધમાકેદાર મ્યુઝિક, ડાન્સ વચ્ચે યુવાઓ થર્ટી ફર્સ્ટના આનંદમાં ડૂબી ગયાં હતાં. શહેરની સ્ટાર હોટેલ્સમાં ‘અરેબિયન નાઇટસ’ ‘અમદાવાદ બ્લુઝ’, ‘પિંક લાઇટ’, ‘અરેબિયન નાઇટ્સ’ રેટ્રો જેવી થીમ આધારિત પાર્ટી થીમ રખાતા હોટલોનાં બોલરૂમનો આખો લુક જ બદલાયેલો જોવા મળ્યો હતો. ખાસ કરીને યુવા કપલોએ થીમ આધારિત પાર્ટીઓની પસંદગી કરીને વર્ષની અંતિમ રાત્રીની મજા માણી હતી. આ વર્ષે પ્રથમવાર દુબઇ, લંડન અને ગોવાથી ડીજેને બોલાવાયા હતા જેમણે ‘ઉલાલા..ઉલાલા’, ‘કોલાવરી ડી’ , ‘છમ્મક છલ્લો’, ‘ચીકની ચમેલી’, ‘તેનું મેં લવ કરતાં’ જેવા પોપ્યુલર ગીતોના ધમાકેદાર સંગીત પીરસી યુવાઓ ડાન્સ કરવા મજબૂર કરી મુક્યાં હતાં. યુવાઓએ જ નહીં પણ મોટી વયના લોકો પણ ઉજવણીમાંથી બાકાત રહી શક્યા ન હતાં તેમણે હોટલોમાં લાઇવ ગઝલ અને કલાસિકલ મ્યુઝિકનો આનંદ માણીને વર્ષની આખરી રાતનો આનંદ માણ્યો હતો. હોટેલો- ક્લબોમાં માત્ર ડાન્સ, મ્યુઝિક સાથે મોજ મસ્તી જ નહિ પણ ગાલા ડિનર પણ ગોઠવાયાં હતાં જેમાં લોકોએ ઇન્ટરનેશનલ ક્યુઝિન બુફે, વેજ, નોન વેજ સહિત કોન્ટીનેન્ટલ, નોર્થ- સાઉથ ઇન્ડિયન, ઇટાલિયન, ચાઇનીઝ ડિશોની અનેક વેરાઇટીઓનો સ્વાદ માણ્યો હતો. બાળકો માટે ગેમ્સ અને લકી ડ્રો ઉપરાંત યુવાઓ માટે બેસ્ટ ડાન્સિંગ, બેસ્ટ કપલ, બેસ્ટ ડ્રેસિંગ જેવી ઇનામી સ્પર્ધાઓ યોજાઇ હતી. જોકે, આ વખતે પોલીસની ફાર્મ હાઉસો પર બાજ નજર રહી તેમ છતાંયે યુવાઓએ ફાર્મ હાઉસમાં આયોજિત પાર્ટીઓમાં જવાનું પસંદ કર્યું હતું જેના પગલે બોપલ, સાણંદ, ઓગણજ સહિતના ગ્રામ્ય વિસ્તારોમાં આવેલાં ફાર્મ હાઉસોમાં મોડી રાત્રે ઝગમગાટ જોવા મળ્યો હતો. એટલું જ નહીં ગ્રામ્ય વિસ્તારોના રસ્તાઓ પર મોંઘી કારોની ભારે ભીડ જોવા મળી હતી. મોડી રાત સુધી ફાર્મ હાઉસોમાં રંગત જામી હતી.